<classify> WACHIMBAJI wadogo wa madini nchini, wameshauriwa kuchangamkia aina nyingine za madini, kwa kuwa kuna utajiri mkubwa wa mali na fedha nje ya madini yaliyozoeleka kama dhahabu, almasi, shaba na tanzanite. Wameelezwa kuwa, madini ya dhahabu yana ukomo, hivyo wakati wakichimba madini hayo na kuvuna pesa nyingi, ni vyema wakaangalia pia uwezekano wa kuelekeza nguvu kuwekeza katika aina nyingine za madini yatokanayo na miamba ambayo kwa sasa yanashika kasi katika nakshi, ujenzi na matumizi ya viwandani. Ushauri huo ulitolewa na Mhandisi Mwandamizi wa Uchenjuaji Madini kutoka Taasisi ya Jiolojia na Utafiti wa Madini Tanzania GST, Priscus Kaspana wakati wa Maonesho ya Pili ya Teknolojia na Uwekezaji katika sekta ya madini yanayoendelea mjini hapa.Akiwasilisha mada katika moja ya makongamano yanayokwenda sambamba na maonesho, Kaspana alisema wachimbaji wadogo wa mikoa kama Geita inayozungukwa na utajiri mkubwa wa dhahabu, wana nafasi ya kuelekeza nguvu katika aina nyingine za madini kama ya ujenzi na ya viwandani. Ni kweli tumebarikiwa kuwa na dhahabu, lakini tukumbuke ina mwisho hivyo ni vyema wachimbaji wadogo waangalie pia namna ya kuwekeza katika aina nyingine ya madini hasa yatokanayo na miamba.Tanzania tumejaliwa kuwa na miamba mingi, tofauti na yenye kupendeza... kwa sasa ndiyo inayotumika kupata madini mbalimbali ya nakshi za majumbani na pia kama malighafi viwandani, alisema. Alisema GST kutokana na dhima waliyonayo katika utafiti wa kijiolojia, wana taarifa za upatikanani wa madini ya aina tofauti katika maeneo mbalimbali nchini, ramani na machapisho yenye taarifa na takwimu sahihi. Tunaambiwa madini ni chachu ya kuongeza uchumi wa viwanda. Sampuli za madini mbalimbali tunazo, watu waje kwenye banda letu wajionee. Pale tuna ramani na machapisho yanayoelekea kila aina ya madini na mahali yanakopatikana kote nchini.Kuanzia madini ya kinywe graphite, nikeli, bati, jasi, kaule, kokoto, madini mazito kama zircon, rutile, ilmenite na kadhalika, yote haya yanaweza kukuza uchumi wa ndani na kuongeza viwanda kuanzia vya saruji, mawe ya mapambo, vigae, chuma na kadhalika, alisema. Mtaalamu huyo wa uchenjuaji madini, pia ameshauri wachimbaji kuitumia vyema GST ili kufanya shughuli zao kisasa zaidi, badala ya kufanya shughuli za uchimbaji bila kuwa na taarifa sahihi za kijiolojia. Alitoa mfano kuwa wachimbaji wengi wadogo, wamekuwa wakichimba kwa kubahatisha na hata wengine kutumia imani za kimila katika kuchagua maeneo ya uchimbaji.  <topic>: KITAIFA 